钦定古今图书集成/明伦汇编/官常典/第771卷 > 册府元龟 > 仲山甫
## 钦定古今图书集成/明伦汇编/官常典/第771卷 > 册府元龟 > 仲山甫

按《通志》：宣王元年，“王命仲山甫出使，喻王之德意于
四方。乃城东方以定齐邑，海内翕然向风，诸侯复宗
周。尹吉甫作诗以美之。”

按《周语》：“鲁武公以括与戏见王，王立，戏樊山父谏曰：
‘不可立也，不顺必犯，犯王命必诛，故出令不可不顺
也。令之不行，政之不立。行而不顺，民将弃上。夫下事
上，少事长，所以为顺也。今天子立诸侯而建其少，是
教逆也。若鲁从之而诸侯效之，王命将有所壅。若不
从而诛之，是自诛王命也。是事也，诛亦失，不诛亦失。
天子其图之’。”王卒立之。鲁侯归而卒及。鲁人杀懿公
而立伯御。三十二年，宣王伐鲁，立孝公，诸侯从是而
不睦。　宣王欲得国子之能导训诸侯者，樊穆仲曰：
“鲁侯孝。”王曰：“何知之？”对曰：“肃恭明神，而敬事耇老。赋
事行刑，必问于遗训而咨于故实。不干所问，不犯所
咨。”王曰：“然则能训治其民矣。”乃命鲁孝公于夷宫。宣
王既丧南国之师，乃料民于太原。仲山父谏曰：“民不
可料也。夫古者不料民而知其少多，司民协孤终，司
商协名姓，司徒协旅，司寇协奸，牧协职，工协革，场协
入，廪协出，是则少多、死生、出入、往来者皆可知也。于
是乎又审之以事。王治农于藉，蒐于农隙，耨获亦于
藉，狝于既烝，狩于毕时，是皆习民数者也，又何料焉？
不谓其少而大料之，是示少而恶事也。临政示少，诸
侯避之。治民恶事，无以赋令，且无故而料民，天之所
恶也，害于政而妨于后嗣。”王卒料之，及幽王乃废灭。